E wytres Ärgerniss für Nollinge isch gsi dass d Induschtri un s Chraftwerch uf Land vo Charsau gstande sin, d Wohnhüüser allerdings uf Nollinger Bode.  Doodurch het Charsau zwar d Stüürynahme erhalte, Nollinge hygäge d Problem mit dr Infrastruktur gha; d Verhältniss sin kaotisch gsi, zum Deil hen d Lüt sogar nüt gnau gwüsst i wellere Gmeind sii gwohnt hen. Deswege het Nollinge uf e Neuordnig vo de Gmeinde drängt un 1901 isch s ganzi Biet vo Rhyfälde als "Ortsteil Rheinfelden" aa s Dorf Nollinge aagschlosse worre. Charsau isch mit 200.000 Mark entschädigt worre. Rhyfälde het doomools 1.482 Ywohner gha, Nollinge 869.